བོད་ཕྲུག་ཁྱིམ་སྡེ་འདི་བཞིན་ཐོག་མར་ཕྱི་ལོ་༡༩༦༠ལོར་རྒྱ་གར་འཕགས་པའི་ཡུལ་གྱི་སྐབས་དེའི་པཱན་ཇབ་མངའ་ཁོངས་རྡ་རམ་ས་ལར་དབུས་བརྙེས་ཤིང་།དེ་ཡང་ཕྱི་ལོ་༡༩༥༩ལོར་བོད་གངས་ཅན་ལྗོངས་ཀྱི་ཆོལ་གསུམ་ས་ཁོངས་ཡོངས་རྫོགས་རྒྱ་ནག་དམར་གཞུང་གིས་བཙན་བཟུང་བྱས་པར་བརྟེན།སྤྱི་ནོར་༸གོང་ས་༸སྐྱབས་མགོན་ཆེན་པོ་མཆོག་གིས་དབུས་བོད་མི་ཁྲི་ཚོ་བརྒྱད་ལྷག་རྒྱ་གར་འཕགས་པའི་ཡུལ་དུ་བཙན་བྱོལ་དུ་ཕེབས་དགོས་བྱུང་ཡོད་པ་དང་།སྐབས་དེར་བོད་ཕྱི་ནང་གཉིས་སུ་གནས་པའི་བོད་མི་རིགས་དང་བོད་མིའི་ཆོས་དང་རིག་གཞུང་སྐད་ཡིག་སོགས་ཀྱི་གནས་སྟངས་ཛ་དྲག་ཉག་ཕྲའི་འོག་གནས་ཡོད་སྟབས།དུས་དེ་ནས་བཟུང་ད་ལྟའི་བར་དུ་བོད་མི་རིགས་ཀྱི་ངོ་བོ་སྲུང་སྐྱོབ་དང་རང་དབང་སླར་གསོའི་ཆེད་༸གོང་ས་༸སྐྱབས་མགོན་ཆེན་པོ་མཆོག་གིས་རླབས་ཆེའི་དགོངས་གཞི་དང་མཛད་འཕྲིན་བསམ་གྱིས་མི་ཁྱབ་པ་བསྐྱངས་དང་སྐྱོང་བཞིན་པའི་ཁོངས་ནས་རྡ་སྟེང་བོད་ཕྲུག་ཁྱིམ་སྡེ་དེ་ཉིད་ནི་མཛད་འཕྲིན་དང་འབྲེལ་བའི་གལ་འགང་ཆེ་ཤོས་ཀྱི་སྡེ་ཚན་ཞིག་ཆགས་ཡོད།